钦定古今图书集成/明伦汇编/氏族典/第242卷 > 张昭
## 钦定古今图书集成/明伦汇编/氏族典/第242卷 > 张昭

按《宋史张昭传》：“昭字潜夫，本名昭远，避汉祖讳，止称
昭，自言汉常山王耳之后，世居濮州范县。祖楚平，寿
张令。楚平生直，即昭父也。初，楚平赴调长安，值巢寇
乱，不知所终。直幼避地河朔，既冠，徒行丐食，求父不
能得，发哀行服，躬耕海滨，时号逍遥先生。昭通经史，
躬耕负米以养亲。后唐庄宗入魏，昭携文谒兴唐尹”
张宪，宪即署府推官。同光初，奏加监察御史里行。庄
宗及难，兵士推戴明宗，宪部将符彦超应之。宪死，彦
超逼昭为榜，安抚军民。事宁，以昭为北京留守推官。
天成三年，改安义军节度掌书记，迁都官员外郎、知
制诰。长兴二年，丁内艰，居丧哀毁。服除，改职方员外
郎，充史馆修撰。清泰中，改驾部郎中，迁中书舍人。二
年召判史馆。三年迁礼部侍郎，改御史中丞。晋天福
二年，改户部侍郎。宰相桑维翰荐为翰林学士直，卒
归西洛。五年服阕，召为户部侍郎，改兵部侍郎。八年，
迁吏部。开运三年拜尚书右丞，判流内铨。汉初，复为
吏部侍郎。乾祐二年，加检校礼部尚书。周广顺初，拜
户部尚书。子秉阳，为翟阳主簿，抵罪。昭自以失教，奉
表引咎，左迁太子宾客，岁馀，复旧官。恭帝即位，封舒
国公。宋初，拜吏部尚书。乾德元年，郊祀，昭为卤簿使，
礼毕，进封郑国公，三拜章告老，以本官致仕，改封陈
国公。开宝五年卒。昭博通学术，书无不览。子秉图，进
士及第；秉谦，至尚书郎。